text: Skypumpe blæste tag af tre huse på Rømø
  14 december 2011 kl. 08.15
  Taget på flere huse blæste af i nattens voldsomme vejr på  Stormstræde på Rømø. Lokale beboere mener, at det er en skypumpe, som har forårsaget skaderne.
  - Det er ikke umuligt, siger vagthavende meteorolog hos DMI, Bill Vejdegren, til TV SYD. Betingelserne har været til stede i nat, hvor vi har haft torden og kraftige byger, nogle steder med hagl.
  Taget på flere huse i Havneby er skadet. Også vinduer og stakitter er skadet. Det ser næsten ud til at en skypumpe har raseret hele vejen ned ad Stormstræde i Havneby, rapporterer TV SYDs fotograf.
  
  Lyn slog ned i flagstang
  Falck bekræfter, at de er igang med at dække huse af på Rømø. 
  Nattens tordenvejr, som har bevæget sig i et bælte hen over landet fra Rømø over Vejle-Horsens, har aktiveret en rækkke brandalarmer. 
  I Bakkegårdsparken 5 i Rødding slog lynet ned i en flagstang kl. 1.42. Flagstangen splintredes og væltede ind i en udestue. Lynet fordelte sig i alle husets stikkontakter, som blev skadet. Men ellers skete der kun begrænset skade.
  
  Tordenvejr i december
  - Tordenvejr i december er ikke usædvanligt, siger vagthavende meteorolog. Vi har en dyne af varm luft liggende med temperaturer, der er høje for årstiden. Samtidig har et lavtryk med kølig luft i højderne bevæget sig over landet - og det gør vejrsituationen ustabil.
  Tordenvejret optræder hyppigst ved Nordsøen. Men tirsdag aften og nat har det bevæget sig op over landet i nordøstlig retning. DMI har registreret 457lynnedslag siden midnat.
  